62024CO0826
EUROOPA KOHTU PRESIDENDI MÄÄRUS
22. mai 2025 (
*1
)
Apellatsioonkaebus – Menetlusse astujad esimeses kohtuastmes – Konfidentsiaalsus – Teave, mida esimeses kohtuastmes käsitati konfidentsiaalsena
Kohtuasjas C‑826/24 P,
mille ese on Euroopa Liidu Kohtu põhikirja artikli 56 alusel 3. detsembril 2024 esitatud apellatsioonkaebus,
Euroopa Komisjon, esindajad: F. Castillo de la Torre, A. Dawes, T. Franchoo ja C. Urraca Caviedes,
apellant,
teised menetlusosalised:
Google LLC, asukoht Mountain View (Ameerika Ühendriigid),
Alphabet Inc., asukoht Mountain View,
esindajad: D. Beard, BL, J. Holmes, BL, J. Williams, BL, advocaten W. Ellison ja C. Jeffs ning solicitor J. Staples,
hagejad esimeses kohtuastmes,
Surfboard Holding BV, asukoht Zeist (Madalmaad),
Vinden.NL BV, asukoht Rijssen (Madalmaad),
menetlusse astujad esimeses kohtuastmes,
EUROOPA KOHTU PRESIDENT,
võttes arvesse ettekandja-kohtunik O. Spineanu-Matei ettepanekut,
olles ära kuulanud kohtujurist J. Kokott’i,
on teinud järgmise
kohtumääruse
1
Euroopa Komisjon palub oma apellatsioonkaebuses tühistada Euroopa Liidu Üldkohtu 18. septembri 2024. aasta otsus Google ja Alphabet vs. komisjon (Google AdSense for Search) (T‑334/19, edaspidi „vaidlustatud kohtuotsus“, EU:T:2024:634), millega Üldkohus tühistas komisjoni 20. märtsi 2019. aasta otsuse C(2019) 2173 (final), milles käsitletakse ELTL artikli 102 ja EMP lepingu artikli 54 kohast menetlust (juhtum AT.40411 – Google Search (AdSense)).
2
Euroopa Kohtu kantseleisse 27. veebruaril 2025 saabunud dokumendiga paluvad Google LLC ja Alphabet Inc. Euroopa Kohtul käsitada esimeses kohtuastmes menetlusse astunud Surfboard Holding BV ja Vinden.NL BV suhtes konfidentsiaalsena teatavat teavet, mis sisaldub käesolevas kohtuasjas esitatud vastuses apellatsioonkaebusele ning selle lisades R. 2, R. 3 ja R. 4, nagu Üldkohus käsitas sama teavet kohtuasjas, mis päädis vaidlustatud kohtuotsusega. Konkreetselt puudutab konfidentsiaalsena käsitamise taotlus teavet Google’i äristrateegia kohta, mis sisaldub vastuse punktis 66, ning teavet, mida on mainitud vastuse lisa R. 2 punktides 23, 26, 174, 188, 189, 202, 204, 212, 228, 229, 246 ja 283 ning 345. joonealuses märkuses, lisa R. 2 1. lisa punktides 279 ja 288, lisa R. 3 22. ja 68. joonealuses märkuses ja punktis 68 ning lisa R. 4 punktides 26 ja 28 ning mis puudutab Google’i konfidentsiaalseid uuringuid, selle ettevõtja sõlmitud lepingute tingimusi, tema otseseid partnereid ja nende tegevusest saadud tulu.
3
Vaidlustatud kohtuotsuse aluseks olnud kohtuasja toimikust, mille Üldkohus edastas Euroopa Kohtule, nähtub, et Vinden.NL ja Surfboard Holding taotlesid vastavalt 16. septembri 2019. aasta ja 19. septembri 2019. aasta dokumentidega luba astuda esimeses kohtuastmes menetlusse Google’i nõuete toetuseks.
4
Üldkohtu kümnenda koja president rahuldas 26. novembri 2019. aasta kohtumäärusega menetlusse astumise avaldused ja otsustas, et Surfboard Holdingule ja Vinden.NLile edastatakse ainult kõikide nende menetlusdokumentide mittekonfidentsiaalne versioon, mis on toimetatud kätte Google’ile ja Alphabetile ning komisjonile, ilma et see mõjutaks nimetatud äriühingute võimalust esitada vajaduse korral neile määratud tähtaja jooksul oma vastuväiteid neid puudutavate võimalike konfidentsiaalsena käsitamise taotluste kohta.
5
Nagu nähtub vaidlustatud kohtuotsusega päädinud kohtuasja toimikust, mille Üldkohus on edastanud Euroopa Kohtule, ei esitanud need äriühingud, kes said astuda menetlusse esimeses kohtuastmes, nende suhtes esitatud konfidentsiaalsena käsitamise taotlustele vastuväiteid, mistõttu on lõplikult jõustunud konfidentsiaalsena käsitamise otsus, mille Üldkohus oli selles kohtumääruses esialgu teinud.
6
Euroopa Kohtu kodukorra artikli 171 lõikes 1 on sätestatud, et apellatsioonkaebus toimetatakse kätte teistele Üldkohtu kohtuasja pooltele. Lisaks võivad kodukorra artikli 172 kohaselt kõik Üldkohtu kohtuasja pooled, kellel on huvi, et apellatsioonkaebus rahuldataks või jäetaks rahuldamata, esitada apellatsioonkaebusele vastuse kahe kuu jooksul alates selle kättetoimetamisest. Nendest sätetest tuleneb, et apellatsioonkaebus ja muud Euroopa Kohtule esitatavad menetlusdokumendid toimetatakse põhimõtteliselt kätte ka pooltele, kellel lubati Üldkohtus menetlusse astuda.
7
Kui aga pool taotleb, et Üldkohtus menetlusse astunud poole suhtes käsitataks konfidentsiaalsena Euroopa Kohtule esitatud dokumente, mida on selle poole suhtes esimese astme menetluses juba konfidentsiaalsena käsitatud, tuleb Euroopa Kohtu menetluses üldjuhul sama käsitust jätkata (Euroopa Kohtu presidendi 19. jaanuari 2023. aasta määrus Google ja Alphabet vs. komisjon, C‑738/22 P, EU:C:2023:44, punkt 5 ja seal viidatud kohtupraktika).
8
Käesolevas asjas tuleb märkida, et Google’i ja Alphabeti taotlus – et Euroopa Kohus käsitaks Surfboard Holdingu ja Vinden.NLi suhtes konfidentsiaalsena teavet Google’i äristrateegia kohta, mis sisaldub Google’i ja Alphabeti poolt käesolevas kohtuasjas esitatud vastuse apellatsioonkaebusele punktis 66, samuti teavet, mis sisaldub vastuse lisa R. 2 punktides 23, 26, 174, 188, 189, 202, 204, 212, 228, 229, 246 ja 283 ning 345. joonealuses märkuses, lisa R. 2 1. lisa punktides 279 ja 288, lisa R. 3 22. ja 68. joonealuses märkuses ja punktis 68 ning lisa R. 4 punktides 26 ja 28 ning mis puudutab Google’i konfidentsiaalseid uuringuid, selle ettevõtja sõlmitud lepingute tingimusi, tema otseseid partnereid ja nende tegevusest saadud tulu – hõlmab teavet, mida on juba konfidentsiaalsena käsitatud kohtuasjas, mis päädis vaidlustatud kohtuotsusega. Järelikult tuleb see taotlus rahuldada ning kohtusekretär toimetab Surfboard Holdingule ja Vinden.NLile kätte ainult vastuse ja selle lisade mittekonfidentsiaalse versiooni, millest see teave on kustutatud.
9
Lisaks, arvestades käesoleva kohtumääruse punktis 6 viidatud kohtupraktikat ja korrakohase õigusemõistmise eesmärki, tuleb Surfboard Holdingu või Vinden.NLi suhtes põhimõtteliselt käsitada konfidentsiaalsena ka teavet, mida edaspidi esitatakse käesolevas apellatsioonimenetluses ja mida käsitati esimeses kohtuastmes nende samade poolte suhtes konfidentsiaalsena, kui mõni pool, kes tugines teabe konfidentsiaalsusele esimeses kohtuastmes, seda sõnaselgelt taotleb.
10
Neil asjaoludel toimetab kohtusekretär käesolevas menetluses Surfboard Holdingule ja Vinden.NLile kätte ainult kõikide menetlusdokumentide mittekonfidentsiaalsed versioonid, mis vajaduse korral tuleb komisjonile või Google’ile ja Alphabetile kätte toimetada.
Esitatud põhjendustest lähtudes Euroopa Kohtu president määrab:
1.
Käsitada Surfboard Holding BV ja Vinden.NL BV suhtes konfidentsiaalsena teavet Google LLC äristrateegia kohta, mis sisaldub Google’i ja Alphabeti poolt käesolevas kohtuasjas esitatud vastuse apellatsioonkaebusele punktis 66, samuti teavet, mis sisaldub vastuse lisa R. 2 punktides 23, 26, 174, 188, 189, 202, 204, 212, 228, 229, 246 ja 283 ning 345. joonealuses märkuses, lisa R. 2 1. lisa punktides 279 ja 288, lisa R. 3 22. ja 68. joonealuses märkuses ja punktis 68 ning lisa R. 4 punktides 26 ja 28 ning mis puudutab Google’i konfidentsiaalseid uuringuid, selle ettevõtja sõlmitud lepingute tingimusi, tema otseseid partnereid ja nende tegevusest saadud tulu, ning kohtusekretäril toimetada Surfboard Holdingule ja Vinden.NLile kätte ainult vastuse apellatsioonkaebusele ja selle lisade mittekonfidentsiaalne versioon, millest see teave on kustutatud.
2.
Käsitada Surfboard Holding BV ja Vinden.NL BV suhtes konfidentsiaalsena ka teavet, mida edaspidi esitatakse käesolevas apellatsioonimenetluses ja mida käsitati esimeses kohtuastmes nende samade poolte suhtes konfidentsiaalsena, kui mõni pool, kes tugines teabe konfidentsiaalsusele esimeses kohtuastmes, seda sõnaselgelt taotleb. Kohtusekretäril toimetada käesolevas menetluses Surfboard Holdingule ja Vinden.NLile kätte ainult kõikide menetlusdokumentide mittekonfidentsiaalsed versioonid, mis vajaduse korral tuleb Euroopa Komisjonile või Google LLC-le ja Alphabet Inc-le kätte toimetada.
3.
Otsustada kohtukulude kandmine edaspidi.
Allkirjad
(
*1
)	Kohtumenetluse keel: inglise.